আন্তর্জাতিক যোগ দিবস শুরু হয়েছিল ২০১৫ সালে। সেই বছর ২১ জুন, ভারতের রাজধানীতে, প্রধানমন্ত্রী নরেন্দ্র মোদীর নেতৃত্বে ৩৬,৯৮৫ জন অংশ নিয়েছিলেন সেই যোগ অনুষ্ঠানে।  
যোগ দিবসের প্রথম বছরের অনুষ্ঠানে দিল্লির রাজপথে সাধারণ মানুষের পাশাপাশি  সেদিন দেখা গিয়েছিল ৮৪টি দেশের বিশিষ্টজনদেরও।
উল্লিখিত দুটি সংখ্যার জন্য, প্রথম বছরেই গিনেস বুকে নাম উঠে আসে এই ঘটনার। এতো মানুষ এক সঙ্গে যোগাভ্যাস করছেন, এবং একই অনুষ্ঠানে অংশ নিয়েছেন বিভিন্ন দেশের মানুষ।
আজ, ২১ জুন, অন্তর্জাতিক যোগ দিবসের তৃতীয় বর্ষপূর্তি। সারা বিশ্বে আজ যোগাসন করছেন লক্ষ লক্ষ মানুষ। আর তারই মাঝে নতুন চমকের প্রচেষ্টায় এক বিরল কীর্তি করল মহীশূরের স্কুল পড়ুয়ারা।

এই বিষয়ে অন্যান্য খবর

আন্তর্জাতিক যোগ দিবসে প্রধানমন্ত্রী নরেন্দ্র মোদী


ভারতের এই শহরে গত সোমবারই পালন করা হয় যোগ দিবসের এক অনন্য অনুষ্ঠান। ৮৩৮৭ জন স্কুল পড়ুয়া, এদিন একটি ‘চেন’ তৈরি করে যোগাভ্যাস করে। ‘সিটি অফ প্যালেস’ নামে খ্যাত মহীশূরের ৪৪টিরও বেশি স্কুল এই অনুষ্ঠানে অংশ নেয় বলে জানা গিয়েছে। 
সর্বভারতীয় এক দৈনিকের খবর অনুযায়ী, দু’বারের চেষ্টায় এক সুদীর্ঘ চেন প্রস্তুত করে ছাত্রছাত্রীরা, যার নাম দেওয়া হয় ‘যোগা চেন’। 
৪০ সেকেন্ডে মোট ৪টি আসন করে ‘যোগা চেন’ করে ছাত্রছাত্রীরা। এক একটি আসন করতে মাত্র ১০ সেকেন্ড করে সময় নেয় অংশগ্রহণকারীরা। ত্রিকোণাসন, প্রসারিত পাদোত্তাসন ও দু’ঘরনের বীরভদ্রাসন করে তাক লাগিয়ে দেয় স্কুল পড়ুয়ারা।
প্রসঙ্গত, এর আগে ২০১৪ সালে, কর্ণাটকের ক্ষত্রিয় বিদ্যাশালা ম্যানেজিং বোর্ড এক যোগ চেন সৃষ্টি করে রেকর্ড গড়ে। ৩৮৪৯ ছাত্রছাত্রীর সেই চেনের দৈর্ঘ্য ছিল ৩৮৫২ মিটার।